REPUBLIKA SRBIJA

NARODNA SKUPŠTINA

Odbor za ljudska i manjinska prava i

ravnopravnost polova

08 Broj: 06-2/297-19

18. decembar 2019. godine

B e o g r a d

 Na osnovu člana 84. stav 8. Poslovnika Narodne skupštine, predsednik Odbora za ljudska i manjinska prava i ravnopravnost polova Narodne skupštine dostavlja

**I N F O R M A C I J U**

**o**

**javnom slušanju na temu:**

**„Sprečavanje nasilja nad ženamaˮ**

 Odbor za ljudska i manjinska prava i ravnopravnost polova Narodne skupštine, na osnovu odluke donete na sednici održanoj 13. novembra 2019. godine, održao je javno slušanje na temu „Sprečavanje nasilja nad ženama“. Javno slušanje je održano 26. novembra 2019. godine u Maloj sali Doma Narodne skupštine.

 Javnim slušanjem je predsedavala predsednica Odbora Jasmina Karanac.

 Javnom slušanju su prisustvovali narodni poslanici: Milena Turk, Marjana Maraš, Vesna Ivković, Ljupka Mihajlovska i Elvira Kovač, članovi Odbora; Jelena Žarić Kovačević i dr Danica Bukvić, zamenice člana Odbora; dr Danijela Stojadinović, dr Predrag Jelenković, Dubravka Filipovski i dr Muamer Zukorlić, narodni poslanici.

 Javnom slušanju su prisustvovali i: dr Suzana Paunović, v.d. direktorka Kancelarije za ljudska i manjinska prava; Brankica Janković, poverenica za zaštitu ravnopravnosti; Nj.E. Andrea Oricio, šef Misije OEBS-a u Srbiji; Gorjana Mirčić Čaluković, Ministarstvo pravde; Stana Pantelić, Ministarstvo unutrašnjih poslova; dr Biljana Stojković, Ministarstvo za rad, boračka i socijalna pitanja; prof. dr Marija Babović, profesorka Univerziteta u Beogradu; Ana Anđelković, Savetovalište protiv nasilja u porodici-Sigurna kuća Beograd; Nina Fira, Ministarstvo državne uprave i lokalne samouprave; Đurđica Ergić, Ministarstvo prosvete, nauke i tehnološkog razvoja; Zvezdana Bjeletić, Ministarstvo zdravlja; Antigona Andonov, Danijela Šegan, Poverenik za zaštitu ravnopravnosti; Borjana Peruničić, Zaštitnik građana; Jelena Stojković Sokolović, Lokalni ombudsman grada Pančeva; Jasmina Stanković, Republičko javno tužilaštvo; Ivana Aritonović, Apelaciono javno tužilaštvo; Alma Marković, Više javno tužilaštvo; Vesna Ratković, Prekršajni apelacioni sud; Nadežda Vidić, Društvo sudija Srbije; Luka Macanti (Luca Mazzanti), Ivan Eskiva (Ivan Esquiva), Agnes Bodens, Maja Mićić, Misija OEBS-a u Srbiji; Maja Branković Đundić, UNDP; Natalija Ostojić, UN Women; doc. dr Uroš Novaković, Pravni fakultet Univerziteta u Beogradu; Mirko Vreća, Centar za zaštitu žrtava trgovine ljudima; Gordana Trajković, Centar za socijalni rad Beograd; Gordana Petronijević, Centar za razvoj usluga socijalne zaštite „Kneginja Ljubica“ Kragujevac; Jasna Vujičić, Vesna Jovanović, Sigurna kuća Pančevo; Rafet Alić, Nikolina Milunović, Vasilije Jovanović, studenti Univerziteta u Novom Pazaru.

 **Jasmina Karanac**, predsednica Odbora za ljudska i manjinska prava i ravnopravnost polova, otvarajući javno slušanje istakla je da je u Republici Srbiji ravnopravnost žena i muškaraca ustavni princip i strateško opredeljenje. Obezbeđivanje primene ovog principa, istovremeno znači i borbu protiv nasilja nad ženama, jer se na taj način stvaraju preduslovi za jednakost u svim sferama društvenog i privatnog života, suzbijanjem stereotipa i predrasuda, osnaživanjem žena da na vreme prepoznaju i prijave nasilje i osnaže društvo i institucije da im u toj borbi pomognu i zaštite ih. Ona je istakla da je nasilje nad ženama problem u svetskim okvirima, o čemu govori i postojanje svetske kampanje „16 dana aktivizma protiv nasilja nad ženama“. Organizujući ovo javno slušanje, Odbor će razmotriti pitanje primene zakona koji je Narodna skupština usvojila u cilju borbe protiv nasilja nad ženama, koliko su te mere efikasne i da li ima prostora za dalje unapređenje zakonodavnog okvira i primene usvojenih zakona. Značajan korak je učinjen usvajanjem Zakona o sprečavanju nasilja u porodici i Zakona o izmenama i dopunama Krivičnog zakonika. U međuvremenu je usvojen i Zakon o besplatnoj pravnoj pomoći. Takođe je istakla i rezultate u primeni zakona. Propisivanjem hitnih mera, iseljenja učinioca nasilja iz stana i zabrane kontakta sa žrtvom, veliki broj žena je zaštićen od nasilja koje je moglo da dovede do težih posledica. Ipak, i dalje postoji velik broj slučajeva nasilja koji dovode i do smrtnih posledica, što govori o tome da moramo i dalje veoma ozbiljno raditi na rešavanju ovog problema i da ono mora biti u vrhu naših prioriteta. Posebno se zahvalila podršci Misije OEBS-a u Srbiji u aktivnostima koje se sprovode u Srbiji u cilju unapređenja rodne ravnopravnosti i sprečavanja nasilja nad ženama.

 Šef Misije OEBS-a u Srbiji, ambasador **Andrea Oricio** je istakao da je partnerstvo suštinski element saradnje i rešavanja problema. Misija OEBS-a sarađuje sa svim akterima u društvu i preuzima odgovornost kako bi se u potpunosti ostvarivala ženska prava i jednakost polova. Transparentnost je u demokratskim procesima važan element i preduslov za zaštitu ljudskih prava, posebno kada su u pitanju politike koje se odnose na najugroženije koji se ne mogu čuti u javnosti. Nasilje nad ženama, posebno u porodici, je izuzetan izazov za svako društvo u kojem je socijalno-ekonomski položaj žena i devojaka neuporedivo nepovoljniji u odnosu na muškarce i dečake. Naveo je rezultate istraživanja koje je sprovela Misija OEBS-a, koje je pokazalo da 25% ispitanika zna nekoga ko je žrtva nasilja u porodici ili žrtva napada. On je istakao značaj regionalnog pristupa koji Misija OEBS-a sprovodi u okviru svog mandata. Zbog ovog užasnog zločina, mora biti uključena javnost, on ne sme ostati iza zatvorenih vrata i mora se govoriti o stereotipima koji se nalaze u korenu problema. Stoga OEBS pozdravlja inicijativu Odbora da stavi ovu temu na dnevni red javnog slušanja i Misija OEBS-a je u potpunosti posvećena pružanju podrške Narodnoj skupštini i Odboru za ljudska i manjinska prava i ravnopravnost polova. Takođe je istakao da je ovo tema koja se tiče svih nas, bez obzira na pol, tako da je na ovim skupovima jako značajno učešće, kako žena tako i muškaraca.

 U nastavku javnog slušanja učesnicima se obratila narodna poslanica **Elvira Kovač** kao predstavnica Ženske parlamentarne mreže i predsedavajuća Komiteta za jednakost i nediskriminaciju Parlamentarne skupštine Saveta Evrope. Ona je istakla da je zakonski okvir u oblasti borbe protiv nasilja nad ženama i nasilja u porodici značajno unapređen, a da je jedan od sledećih prioritetnih zadataka usvajanje Zakona o rodnoj ravnopravnosti. Ovaj zakon bi trebao da bude korak napred u sprečavanju diskriminacije u domenu zapošljavanja, socijalne i zdravstvene zaštite. Posebno je podvukla značaj Istanbulske konvencije koja je postavila visoke standarde i uspostavljanje sveobuhvatnog pristupa koji se zasniva na prevenciji, zaštiti žrtava, procesuiranju počinioca i integrativnoj politici. Govoreći o situaciji u Srbiji, ona je istakla da bi u narednom periodu trebalo posvetiti još više pažnje prevenciji, unaprediti rad besplatne pravne pomoći, neophodna je još efikasnija borba svih državnih organa, medija i celog društva protiv ove apsolutno neprihvatljive društvene pojave. Zakon o sprečavanju nasilja u porodici je uveo nove, hitne mere u postupanju državnih organa i propisana je obavezna koordinacija nadležnih institucija, kao i izrada individualnih planova zaštite žrtava nasilja u porodici. Podaci pokazuju da je ovaj zakon ipak osnažio žrtve da prijave nasilnika i podstakao celo društvo da preduzima mere u cilju sprečavanja nasilja nad ženama. Sprovedeno je niz stručnih obuka kojima su bili obuhvaćeni tužioci, policijski službenici, službenici centara za socijalni rad i zdravstveni radnici. Podsetila je i na izmene Krivičnog zakonika. Uvedena su nova krivična dela: proganjanje, seksualno uznemiravanje, prinudni brak i sakaćenje ženskog polnog organa. Nažalost, i dalje imamo slučajeve sa smrtnim ishodom. Efekti nasilja su dugotrajni i vrlo teško se prevazilaze. Žrtve često ne prijavljuju nasilje zbog socijalnih i ekonomskih razloga, straha od osvete, ali i zbog toga što se vremenom naviknu na nasilje i osećaju krivim za izazivanje istog. Žrtve nekad nemaju drugu šansu za normalan život, da nađu posao, drugog partnera, drugi dom. Neke od njih ne dobiju ni šansu da prežive. Zaključila je da treba učiniti veće napore da se podigne svest javnosti o problemu nasilja.

 **Suzana Paunović**, direktorka Kancelarije za ljudska i manjinska prava podsetila je prisutne da je Republika Srbija potpisnica osam međunarodnih ugovora koji su doneti pod okriljem UN, među kojima je i Konvencija o eliminisanju svih oblika diskriminacije žena (CEDAW konvencija). Navela je da Srbija redovno izveštava CEDAW komitet o tome kako se ova konvencija sprovodi u našoj zemlji i istakla da pored Konvencije i dva značajna pakta koja su takođe doneta pod okriljem UN - Međunarodni pakt o građanskim i političkim pravima i Pakt o ekonomskim, socijalnim i kulturnim pravima takođe sadrže odredbe koje garantuju određena prava ženama. Navela je da je Republika Srbija do sada od strane ugovornih tela UN i Saveta za ljudska prava dobila ukupno 392 preporuke, kao i da se od tog broja 95 odnosi na položaj žena, a 42 se neposredno odnose na nasilje nad ženama. Podsetila je da je Republika Srbija podnela inicijalni izveštaj CEDAW komitetu 2007. godine i da je tada dobijena 21 preporuka, zatim 2013. godine kada su dobijene 24 preporuke, kao i 2019. godine kada je dobijeno 28 preporuka. Navela je i da je poslednji izveštajni ciklus za razliku od prethodnih karakterisala veoma velika uključenost organizacija civilnog društva i da je podnet najveći broj izveštaja iz senke, kao i da se prvi put pre predstavljanja izveštaja održao dijalog na kome su se izneli stavovi civilnog društva. Naglasila je da se jedna od preporuka odnosila na pitanje nasilja nad ženama i da je nakon dostavljenog izvešaja Komitet procenio da je preporuka najvećim delom sprovedena, ali i ukazao da je država dužna da osigura da nadležni organi budu svesni važnosti izdavanja naloga za hitnu zaštitu ugroženih žena i održavanjem takvih naloga aktivnim sve dok žene žrtve nasilja više ne budu u opasnosti. Istakla je da je nakon usvajanja Zakona o sprečavanju nasilja u porodici prema podacima Ministarstva pravde od juna 2017. pa do oktobra 2019. godine razmatrano 119.000 slučajeva nasilja u porodici, što ukazuje da su žrtve ohrabrene da se obrate institucijama, ali i da je podignuta efikasnost institucija zaduženih za sprečavanje i prevenciju nasilja u porodici. Navela je da je zabrinjavajuća činjenica da veliki broj slučajeva nasilja i dalje ostaje nepoznat institucijama, dakle ne reaguju ni žrtva ni lica koja uoče nasilje i istakla je da je poverenje ključna reč kada govorimo o blagovremenoj i efikasnoj zaštiti od nasilja.

 **Brankica Janković**, poverenica za zaštitu ravnopravnosti je podsetila na definiciju femicida u stručnoj literaturi prema kojoj taj pojam podrazumeva namerno ubistvo žene zato što je ženskog pola, što znači da je jedno ljudsko biće dalo sebi za pravo da oduzme život drugom ljudskom biću zbog pola, što je najsramniji, najteži oblik kršenja ljudskih prava koji ne smemo da tolerišemo, već da suzbijamo i kažnjavamo. O ovome treba da govorimo u svakoj prilici i delovanje u javnoj sferi je veoma važno. Iako ima pomaka na koji način mediji prenose informacije o femicidu, navela je i podatak da su prvih pet dana novembra obavljena 52 teksta i izveštaja o nasilju nad ženama gde se ipak može naći veliki broj naslova poput: „Zapalio ženu jer je imala švalera“, „Usmrtio suprugu jer je htela da ga ostavi“, „Upucao konobaricu zbog neuzvraćene ljubavi“. Istakla je da je neophodno da se promeni taj javni diskurs izveštavanja o nasilju nad ženama jer nijedna žena nije odgovorna zato što je doživela nasilje. Takođe je ukazala i na naslov i tekst u „Politici“ koji ukazuje na probleme – „Manja kazna za ubicu ako je bio zaljubljen i pijan, zato što sudovi često olako prihvataju olakšavajuće okolnosti za okrivljene. Pijanstvo, kajanje, mladost, starost, pa i nezaposlenost se navode kao olakšavajuće okolnosti“. U nedavno objavljenom istraživanju - Društveni i institucionalni odgovor na femicid u Srbiji, gde je jedna od metodologija bio i razgovor sa ubicama u zatvorima, utvrđeno je da se oni po pravilu ne kaju i za nasilničko ponašanje krive isključivo žene. Smatra da smo najmanje radili na prevenciji zato što je 28 žena ove godine mrtvo, iza njih su njihova deca i porodice. Smatra da rana edukacija dece ima izuzetno važnu ulogu u formiranju pozitivnih stavova prema ravnopravnosti i prevenciji stereotipa, samim tim i prevenciji vršnjačkog nasilja. Istakla je da nasilje nad ženama nije samo naš problem i navela primer Francuske gde je najavljeno uvođenje novih vanrednih mera nakon serije ubistava gde su više od stotinu žena ubili njihovi supruzi, partneri ili bivši partneri. Vlada je formirala poseban fond za otvaranje hitnog smeštaja, sigurnih kuća za žene žrtve nasilja u porodici. Dve stotine pedeset sigurnih kuća biće otvoreno 2020. godine da bi se ženama pružila zaštita. Kada je reč o našim institucijama koje se bore protiv nasilja nad ženama, od značaja je postupanje zaposlenih u sistemu zdravstvene zaštite, s obzirom da potencijalno prvi dolaze u kontakt sa žrtvama nasilja i zato je potrebno propisati obavezu, pre svih, zdravstvenih radnika da prijavljuju slučajeve nasilja. Takođe, od velike važnosti je povećanje stručnog osoblja u centrima za socijalni rad i unapređenje usluge nacionalne SOS linije za žene žrtve nasilja.

 **Gorjana Mirčić Čaluković** iz Ministarstva pravde, u svom izlaganju je istakla značaj edukacije koja je sprovedena za one koji direktno primenjuju zakon, sa policijskim službenicima, predstavnicima pravosudnih organa i radnicima centra za socijalni rad, kao i da je u narednom periodu nužno raditi i sa najmlađima. Spomenula je istraživanja OEBS-a i ono što je zabrinjavajuće, a pojavljuje se u istraživanju, je da 29% ženske populacije smatra da je normalno da je partner, momak, suprug, udari. Navela je da je petnaest godina radila na terenu na slučajevima nasilja u porodici, sa žrtvama i sa nasilnicima i istakla da nasilje u periodu kada je uvedeno kao krivično delo 2002. godine i danas nije isto i navela primer nasilja preko interneta koje najviše pogađa mladu populaciju. Kada je reč o Zakonu o sprečavanju nasilja u porodici, rezultati su ohrabrujući. Ako govorimo o periodu od dve godine i pet meseci, grupe za koordinaciju i saradnju, kojima predsedavaju javni tužioci, su se sastale 6.683 puta. Pre usvajanja Zakona, koordinacija je bila neobavezujuća, grupe, odnosno konferencije slučajeva na kojima su se razmatrali slučajevi nasilja održavale su se sporadično i samo u nekim sredinama. Usvajanjem Zakona grupe se sastaju najmanje dva puta mesečno, a broj razmatranih slučajeva je oko 120.000. Broj usvojenih predloga za produženje hitnih mera je 41.397. Navela je podatak da 74% žrtava su žene, a 26% muškarci. Podaci koje su analizirali govore da su i muškarci žrtve, ali u 73% slučajeva nasilje nad muškarcima vrše drugi muškarci. Zakon je usvojen, normativni okvir je dobar, ali ono na čemu je nužno raditi jeste primena zakona. Na tome su u Ministarstvu u saradnji sa UNDP, aktivno radili. Organizovane su radionice, na terenu su skupljali pitanja profesionalaca i davali odgovore. Neki od ovih odgovora dati su u štampanim materijalima koji su dostupni učesnicima javnog slušanja, čije se elektronske verzije nalaze na sajtu Ministarstva pravde - „Isključi nasilje“. Na kraju je izrazila zabrinutost za devojčice i dečake koji rastu u porodicama gde se nasilje vrši, zbog čega je najvažnije krenuti od najmlađih, dati podršku i devojčicama i dečacima.

 **Stana Pantelić**, šefica Odseka za prevenciju nasilja u porodici u Ministarstvu unutrašnjih poslova, je navela da ovo ministarstvo sa posebnom pažnjom na sistematičan način pristupa problemu nasilja nad ženama i nasilju u porodici i partnerskim odnosima i ima značajnu ulogu u sistemu zaštite žrtava od svih oblika nasilja. Nulta tolerancija na nasilje je prioritet u radu ovog ministarstva, što je i predviđeno Strateškim planom policije za 2020. godinu. Uvođenjem novog Zakona o sprečavanju nasilja u porodici i novog Zakona u policiji, policija je dobila novi pristup u svom radu. Ranije su uglavnom bili represivni organ, a sada postaju preventivni organ u smislu prevencije i reakcije policije pre izvršenja krivičnog dela i zaštite žrtava. Ovim zakonima data je mogućnost žrtvama da ostanu u svom okruženju, dok se nasilnom članu porodice nameću ograničenja izricanjem jedne od dve hitne mere – privremena zabrana učiniocu da kontaktira žrtvu nasilja i prilazi joj i privremeno udaljenje učinioca iz stana, što je dovelo do osnaživanja žrtvi da prijave nasilje i da se vrati poverenje u državne institucije. Podsetila je i na značaj prijave nasilja. Ponovila je ranije iznet podatak da u toku 2019. godine bilo 28 ubijenih žena, a u 17 slučajeva nije bilo prijava za nasilje u porodici. Pored telefona 192, u Ministarstvu unutrašnjih poslova formirana je još jedna linija koja radi 24 časa i ona je besplatna. Građani se mogu javiti i ostati anonimni, a broj je 0800-100-600. Policija kontinuirano unapređuje obuku policijskih službenika. U saradnji sa Kriminalističko-policijskim univerzitetom i Pravosudnom akademijom, od početka primene zakona, u tri ciklusa, obučeno je 1.350 policijskih službenika za primenu Zakona o sprečavanju nasilja u porodici. U toku je i četvrti ciklus kojim će biti obuhvaćeno još oko 700 policijskih službenika. Ukazala je i na projekat za unapređenje bezbednosti žena u Srbiji, koji se sprovodi od strane UN Women i Ministarstva unutrašnjih poslova, uz finansijsku podršku Kraljevine Norveške. Cilj ovog projekta je povećanje znanja i kapaciteta policijskih službenika, neophodnih za uvođenje i primenu inovativnih praksi za bolje sprovođenje hitnih mera i zaštitu žrtava od počinioca nasilja u vidu uvođenja elektronskog nadzora. Elektronski nadzor podrazumeva narukvice i za počinioca i za žrtvu. Ovaj pilot projekat bi obuhvatao 10 policijskih uprava. Iznela je podatke koje se odnose na period od stupanja na snagu Zakona o sprečavanju nasilja u porodici do danas, u kome su policijski službenici ukupno izrekli 64.604 hitne mere. Od tog broja 19.796 je prva mera privremenog udaljenja učinioca iz stana, a 44.808 je druga mera, tj. privremena zabrana učiniocu da kontaktira žrtvu nasilja i prilazi joj. Od tog broja 4.437 hitnih mera je prekršeno. Na osnovu ovih podataka jasno je da se zakon primenjuje jer kada se kaže da je izrečeno više od 64.000 hitnih mera, to znači da su policijski službenici ušli u taj dom i da su na neki način sprečili prvi stepen rizika.

 **Biljana Stojković** iz Sektora za antidiskriminacionu politiku i unapređenje rodne ravnopravnosti Ministarstva za rad, boračka i socijalna pitanja je istakla da Republika Srbija svoje opredeljenje da smanji nasilje nad ženama pokazuje usvajanjem politika i zakonskog okvira, ali i donošenjem relevantnih mera i realizacijom programa i aktivnosti koje za cilj imaju smanjivanje nasilja nad ženama, zaštitu žena kao žrtava nasilja i razvoj kampanje za podizanje nivoa svesti građana i razvoj nulte tolerancije na nasilje. Prema podacima Republičkog zavoda za socijalnu zaštitu iz 2018. godine bilo je 27.360 korisnika usluga centara kao žrtava nasilja, od kojih 3.380 mladih, 19.483 odraslih, 4.507 starijih od 60 godina. Problem u ovoj statistici je što se elektronski podaci ne vode po polu, do čega se može doći tek manuelnom obradom podataka. Uz podršku UNDP, ovaj problem bi u narednom periodu trebalo da se reši. Činjenica je da žene čine oko 70% žrtava nasilja u porodici u Srbiji, ali su one najčešće i žrtve trgovine ljudima. Prema podacima Centra za zaštitu žrtava trgovine ljudima, od 2012. do 2019. godine je ukupno bilo 526 žrtava trgovine ljudima, od kojih je 336 bilo ženskog pola, i to punoletnih 164 i maloletnih 172. Upoznala je prisutne i sa aktivnostima Ministarstva na ekonomskom osnaživanju žena koje su pretrpele nasilje, čemu je bio posvećen i javni konkurs u ovoj godini, gde je dodeljeno tri miliona dinara udruženjima za ekonomsko osnaživanje žena koje su pretrpele nasilje. Poznato je da je nacionalna SOS linija za žene žrtve nasilja uspostavljena 12. decembra 2018. godine i od tada do kraja avgusta ukupan broj poziva je bio 2.350. Pozivaoci su bili uglavnom žene - 80%, a oko 20% muškarci, i to prve komšije, rođaci i sl. Pored ove nacionalne SOS telefonske linije, oko 10 pružalaca usluge SOS telefona za žene žrtve nasilja radi na lokalu u Republici Srbiji i oni se nalaze u bazi licenciranih pružalaca usluga socijalne zaštite. Posebno je kao dobar primer izdvojila primer AP Vojvodine, gde od 2012. godine funkcioniše jedinstveni SOS telefon za Vojvodinu, čiji je rad poveren Savezu udruženja mreža SOS Vojvodina, a sredstva za rad ovog SOS telefona su predviđena budžetom AP Vojvodine. To je dobar primer sinergije između organa državne uprave i nevladinog sektora. Ima ukupno 15 sigurnih kuća i prihvatilišta za žrtve nasilja u porodici od kojih je najveći broj upravo za žene koje su žrtve nasilja, i u 10 takvih sigurnih kuća, odnosno prihvatilišta, njima rukovode centri za socijalni rad. Povodom iznetih navoda da Zakon o rodnoj ravnopravnosti kasni, navela je da posle dvogodišnjeg rada na pretkonsultacijama, onlajn konsultacijama sa nevladinim sektorom, realizovanom javnom raspravom, usaglašavanjem stavova sa organima državne uprave i mišljenjem Evropske komisije, dobijena su pozitivna mišljenja na odborima Vlade, zaključno sa 3. oktobrom, čime je učinjeno sve od strane stručnih lica zaposlenih u nadležnom organu državne uprave i od strane članova radne grupe. Iz godišnjih izveštaja o radu centara za socijalni rad uočava se stalni porast broja prijava za nasilje u porodici u kojima je žena žrtva. Ukupno je u 2014. godini bilo 6.887 prijava, a taj broj je u 2018. narastao do 31.255, u ovoj 35.000 hiljada. U međuvremenu je broj zaposlenih lica u centrima za socijalni rad značajno smanjen, što zbog odlaska zaposlenih u penziju, što zbog zabrane zapošljavanja novih službenika, i to različitog profila, psihologa, zatim socijalnih radnika, pravnika i slično. Prosek zaposlenih u centrima za socijalni rad je od 50 do 58 godina starosne dobi. To govori da je potrebno kadrovsko osveženje i dalje usavršavanje.

 **Marija Babović**, profesorka Univerziteta u Beogradu je učesnike upoznala sa nalazima iz OEBS-ovog istraživanja „Dobrobit i bezbednost žena“ koje se odnosi ne samo na Srbiju, već na čitav region. Ona je ukazala na podatke koji pokazuju rasprostranjenost nekih stavova koji podupiru nasilje, odnosno stvaraju plodno tlo da se nasilje toleriše. To su stavovi koji iskazuju patrijarhalnu kulturu u kojoj se smatra da nasilje treba da ostane privatna stvar, da ne treba da izlazi izvan porodice, da često žrtva sama izaziva nasilje i da je sama kriva što joj se nasilje dogodilo. Takođe, ukazuje na predrasudu da se nasilje najčešće doživi od nepoznatih počinilaca, a ono što istraživanje pokazuje jeste da se počinilac najčešće nalazi u kući i da najveću ugroženost žene doživljavaju upravo od onih koji treba da su im najbliži. Što se tiče podataka za države regiona kada je reč o nivou rasprostranjenosti nasilja, podaci iz istraživanja ne govore samo o stvarnoj rasprostranjenosti nasilja, već i o tome kakva je spremnost da se u datoj kulturi, u datom društvu o tom nasilju govori. U tom smislu npr. Moldavija i Ukrajina odskaču od regiona Zapadnog Balkana, imaju više stope nasilja, ali se o tom nasilju i otvorenije govori. Kada se to projektuje na populaciju Srbije, iznela je podatak da je 1,7 miliona žena koje su doživele partnersko nasilje i neke druge oblike nasilja. Nasilje se javlja u različitim formama. Ono što je najrasprostranjenije jeste psihičko nasilje. To je vrlo opasan oblik nasilja, ali na njega se često ne reaguje, a posledice su jako velike. Ovo istraživanje je ispitivalo četiri forme psihičkog nasilja. Jedan od tih oblika je ekonomsko nasilje. Naročito je prisutno kod žena koje su ekonomski zavisne. To je oduzimanje novca, nedopuštanje ženi da se zaposli ili da raspolaže finansijama. Sledeće je psihičko nasilje kao kontrolišuće ponašanje gde se žena kontroliše u izboru prijatelja, u odlukama kada će izaći, gde će otići, da li će posetiti porodicu, prijatelje, lekare i slično. Zatim, zlostavljačko ponašanje koje se manifestuje kao verbalno, emocionalno povređivanje žene, omalovažavanje, nipodaštavanje pred drugima ili nasamo, to je ono što potpuno razara ženino samopouzdanje. Ima i jedan specifičan oblik, to je ucenjivačko ponašanje kada se deca koriste kao instrument, preti se da će se deca oduzeti, da će se povrediti, a ženi se nanosi šteta tako što se šteta nanosi istovremeno i deci. Dalje je istakla da je ovo istraživanje pokazalo gde su koreni nasilja, gde zapravo treba da targetiramo svoju akciju, jer ne vredi stalno da suzbijamo posledice, a da se nasilje reprodukuje. Jedan od najjačih faktora je nasilje koje je doživljeno u detinjstvu. Znači, osobe koje su doživele nasilje u detinjstvu, imaju visoku verovatnoću da će doživeti rodno zasnovano nasilje i kao odrasla osoba. Sledeći faktor je ekonomska zavisnost, rizici od siromaštva, frustracija zbog nemaštine, zbog rizika da ostanu beskućnici, dakle svi ti oblici deprivacije veoma povećavaju rizik od nasilja. Takođe, tolerancija prema nasilju, stav da to nije ništa strašno, takođe doprinose njegovom reprodukovanju i visoko rizični partneri, a to su najčešće partneri koji konzumiraju alkohol, neke psihoaktivne supstance i naročito na našim prostorima učešće partnera u konfliktu, izrazito povećava rizike od toga da će postojati nasilje u porodici. Seksualno uznemiravanje je izuzetno rasprostranjeno i polovina žena u Srbiji od svoje 15 godine bila je izložena nekom obliku seksualnog uznemiravanja. Posledice nasilja su različite. Ovo istraživanje se nije bavilo najekstremnijim slučajevima nasilja koje se završe sa smrtnim ishodom. Fizičke posledice su najčešće lakše fizičke povrede, ali značajan broj žena doživi teške fizičke povrede. Posledice su i po seksualno reproduktivno zdravlje. Značajan broj žena je imao pobačaje, neželjene trudnoće ili druge teškoće u pogledu seksualnog i reproduktivnog zdravlja. Psihičke posledice su izuzetno teške i dugotrajne, uključuju depresivnost, anksioznost, napade panike, nemogućnost da se spava, da se uspostavljaju kontakti sa drugim osobama. Podaci pokazuju da i dalje mali broj žena kontaktira institucije, samo desetak posto žena dođu do sistema. Pri tome, brojke se razlikuju između različitih grupa. Na primer, žene sa invaliditetom koje su inače natprosečno izložene rizicima od rodno zasnovanog nasilja, češće će kontaktirati zdravstvene službe, a žene kod kojih se deca koriste kao instrument, češće će kontaktirati policiju, nego što je to prosek. Navela je da podaci iz Indeksa rodne ravnopravnosti ukazuju da Srbija u odnosu na prosek EU koji se kreće oko 66 poena, nije dostigla tih 60 poena i nalazi se ispod proseka EU, što ukazuje na sistematsku sliku strukturnih nejednakosti između žena i muškaraca. Situacija je najteža u domenu ekonomskog položaja žena, u domenu tzv. upotrebe vremena gde žene najviše obavljaju čitav reproduktivni rad, taj neplaćeni rad u domaćinstvu, brigu o porodici i to najčešće obavljaju uz osnovni posao, što u kombinaciji sa podacima o nasilju daje lošu sliku o kvalitetu života žena u Srbiji i njihovoj ugroženoj, ne samo bezbednosti, nego i blagostanju. Na kraju je zaključila da, kada se bavimo politikama suzbijanja nasilja nad ženama, one mogu biti uspešne samo ukoliko su deo širih politika unapređivanja rodne ravnopravnosti.

 U diskusiji koja je usledila, učesnicima se obratio narodni poslanik **Predrag Jelenković**, koji je govorio o institucijama na lokalnom nivou, odnosno u gradu Nišu odakle dolazi, gde je od 2011. godine dosta urađeno u institucionalnom smislu u borbi protiv nasilja nad ženama, a pre svega otvorena je kancelarija u lokalnoj samoupravi, kao i Sigurna kuća. Na ovaj način javnost u Nišu je bila upoznata sa tim problemom, a žrtve nasilja su se ohrabrile. U formiranju institucija je bila značajna uloga nevladinog sektora. Povodom navoda profesorke Babović da veliki broj žena ne kontaktira institucije najčešće iz straha, naveo je da razlog tome može biti i u činjenici da u mnogim ruralnim sredinama nema institucija gde bi se žrtve nasilja javile, osim možda policijske ispostave. Zato je podvukao da treba više raditi u malim sredinama.

 Narodni poslanik **Muamer Zukorlić** posebno se osvrnuo na pitanje prevencije i potrebe za konkretnim idejama i programom. Smatra da je žena žrtva nasilja zato što je najčešće fizički slabija od nasilnika jer ako se prati ponašanje nasilnika, oni su nasilnici prema svima koji su slabiji. Dalje je istakao da bi veći značaj trebalo dati pitanju običajnih normi i određenih okolnosti koje prave celokupnu atmosferu da se nasilje nad ženom ili nad slabijim smatra manjim grehom ili normalnim. Zato je podsetio na jednu ideju koju je u parlamentu plasirao pre tri godine, a to je da je potreban širi front borbe protiv nasilja. Ukazao je na problem vršnjačkog nasilja, gde postoje određena tela i aktivisti koji se bore protiv te vrste nasilja. Nasilje nad ženama je priča za sebe, kao i kriminal i neki drugi segmenti nasilja, ali „svi smo nekako u različitim svojim trakama“. Dakle, smatra da je ovde u pitanju uticaj nasilja u društvu, kulture nasilja u društvu i različitih faktora koji pospešuju tu kulturu. Zato smatra da bi bio veoma važan iskorak kada bismo uspeli sistemski na nivou cele države napraviti jedan front protiv nasilja. On je dao ideju da to bude nacionalni savet za borbu protiv nasilja, a pogotovo imajući u vidu pitanje prevencije gde su ključni faktori sistem obrazovanja, mediji, verske zajednice itd. U svim tim strukturama se nešto radi protiv nasilja, ali nemamo dovoljnu koordinaciju i međusobnu saradnju. Po njegovom mišljenju, verske zajednice su nedovoljno iskorišćeni faktori u borbi protiv nasilja, pogotovo u pogledu kreiranja kulture protiv nasilja. Jer, ako se koordinira zajedno sa svim tim strukturama, pa se pokrenu određene akcije kroz crkvene događaje, džamijske događaje, predavanja, tamo gde ljudi imaju neku drugu vrstu emocije, misli da bi se moglo postići mnogo više. Zaključio je da akcenat treba da bude na koordinaciji, odnosno stvaranju fronta kroz jedan nacionalni savet gde bi se svi okupili i gde bi imali zajedničku strategiju protiv nasilja.

 Narodna poslanica **Dubravka Filipovski** je svoje izlaganje počela rečenicom žene čija priča joj je ostala u sećanju, a koja je rekla „Kad moj muž dođe kući, ja zatvorim oči, jer ne znam da li će da me poljubi ili da li će da me udari“. Kada je reč o primeni Zakona o sprečavanju nasilja u porodici prema njenom mišljenju, sudovi i tužilaštvo su i dalje slaba karika, iako su odradili ogroman deo posla time što su razmatrali, kako je prethodno rečeno, preko 100.000 zahteva. Ipak, ovakvo mišljenje je iznela polazeći od nekoliko konkretnih slučajeva, zato što je nasilniku koji je ubio ženu u Pančevu preinačena kazna tako što mu je umesto 20 godina zatvora smanjena na 12 godina ili slučaj žene koju je muž tukao dok je dojila dete, u kom sudski postupak još uvek traje, ali je odlukom Centra za socijalni rad odlučeno da to dvoje dece pripadne mužu nasilniku zato što je ona podstanar i zato što nema dovoljnu platu da bi mogla da izdržava decu. To su konkretni problemi sa kojima se suočavamo u borbi protiv nasilja. Drugi problem na koji je ukazala je kako prepoznati nasilnika. Kada je u pitanju prevencija, smatra da treba da podignemo vaspitnu ulogu škola. Znači, u sistemu, škola ima obrazovnu i vaspitnu ulogu, ali obrazovanje je na prvom mestu, dok vaspitna uloga, po njenom mišljenju, zaostaje. Zato treba menjati nastavne sadržaje i uvoditi od najranijeg uzrasta što više sadržaja kako bi se i dečaci i devojčice edukovali da nasilje razara društvo. Takođe je postavila pitanje, šta ćemo sa tim detetom koje posle edukacije u školi dođe kući i bude nemi posmatrač nasilja. Zato moramo da radimo sa porodicom, da je jačamo, da joj pomažemo, a to je dugoročni proces. Smatra da je potrebna mnogo veća podrška ženi, naročito u trenutku kada ona odluči da napusti nasilnika.

 Ambasador **Andrea Oricio** istakao je takođe značaj i ulogu lokalnih samouprava u borbi protiv nasilja nad ženama i podsetio na kampanju "Okončati tišinu". Takođe je podsetio da je ovde predstavljeno istraživanje koje je prethodnog dana predstavljeno i u Novom Pazaru. Naveo je i neke primere istraživanja u drugim zemljama. U Italiji, na primer, razultati novijeg istraživanja su pokazali da 24% intervjuisanih smatra da je žena, na neki način, saučesnik u nasilju čija je ona žrtva. To je nešto što nikada do sada nije bilo tako visoko u istraživanjima. Takođe se slaže sa iznetim stavovima da je u borbi protiv nasilja nad ženama važna nadzorna uloga parlamenta, kao i uloga jedinica lokalne samouprave i verskih zajednica. Misija OEBS-a je organizacija koja je upravo fokusirana na treninge i obuke i njihov cilj je da objedine tužioce, medije, policajce, kako bi bili spremni i znali na koji način da postupe kad se suoče sa nasiljem nad ženama. Takođe im je želja da podrže projekte namenjene medicinskom osoblju i zaposlenima u zdravstvu, pri čemu je istakao da je odgovornost u rukama same države, a oni su tu da pruže podršku.

 **Rafet Alić** student Državnog univerziteta u Novom Pazaru je istakao pitanje nedovoljne uključenosti i informisanosti omladine o ovom problemu. Kroz stalnu komunikaciju i rad sa studentima i sa omladinom uopšte, kroz različite organizacije, mogao je da primeti da su mladi ljudi nedovoljno informisani o svim problemima koji se mogu javiti kroz različite oblike nasilja, te smatra da bi izuzetno važno bilo informisati i uključiti omladinu i studente jer su oni nosioci promena i reformi. Slaže se sa onim što je izneo narodni poslanik Zukorlić, a to je nedostatak koordinacije i korelacije u svim segmentima društvenog života jer nasilje se ne javlja samo kao nasilje nad ženama, već se ono javlja i u nekim drugim oblicima. Takođe se slaže s tim da veoma bitnu stavku predstavljaju i verski autoriteti, koji iznoseći određeni problem skreću pažnju na određenu društvenu devijaciju. Posebno je istakao da je neophodno uključiti u rešavanje ovog problema i sistem socijalne zaštite, kao i zdravstvene zaštite, a edukacija je bitna, kako bi se moglo prevenirati i raditi na suzbijanju nasilja kao devijantnog oblika ponašanja. Na kraju je ponovo podvukao potrebu da se što više radi sa mladim ljudima, zato što oni najbolje primaju informacije koje se oko njih nalaze i preuzimaju određene modele ponašanja.

 **Ana Anđelković** je predstavljajući rad nevladine organizacije Savetovalište protiv nasilja u porodici - Sigurna kuća Beograd, napomenula da u okviru njihovog rada sa žrtvama nasilja postoje dva nivoa reagovanja, prvi koji se odnosi na sam razgovor sa žrtvama kada se može ponuditi i besplatna pravna pomoć i drugi koji se odnosi na smeštanje u Sigurnu kuću ukoliko se proceni da je žrtva ugrožena i da nije fizički bezbedna. Navela je i da boravak u Sigurnoj kući nije ograničen i da zavisi pre svega od stepena ugroženosti žrtve, ali da je prosek oko tri meseca. Kada je reč o razlozima neprijavljivanja nasilja nad ženama naglasila je da nikada nije u pitanju jedan razlog već više njih, kao što su strah, ekonomska zavisnost od nasilnika, neobaveštenost o pravima koje imaju, pretnje da će izgubiti starateljstvo nad decom, nepoverenje u institucije, nedostatak podrške osoba u okruženju. Istakla je da su ključne vrednosti u radu Savetovališta protiv nasilja u porodici pre svega poverenje između žrtve nasilja i stručnjaka koji pružaju pomoć, stručnost u radu, posvećenost i poverljivost. Takođe je naglasila da odgovornost neprijavljivanja nasilja nije samo na žrtvi koja je često u veoma teškom položaju već i na osobama iz njenog okruženja kojima je poznato da nasilje postoji.

 U diskusiji koja je usledila učesnicima se najpre obratila **Gordana Petronijević** iz Kragujevca, Centar za razvoj usluga socijalne zaštite „Kneginja Ljubica“. Ona je istakla da radi sa žrtvama, ali i sa počiniocima nasilja. Razvijanje programa rada sa počiniocima je neophodna i važna karika u suzbijanju nasilja u porodici i naša zakonska obaveza po Istanbulskoj konvenciji. Kada su počeli da razvijaju programe na nacionalnom nivou 2012. godine, doživeli su velike otpore od nevladinih ženskih organizacija, koje su smatrale da to nema efekta. Međutim, razvojem i praksom došli su do toga da su tokom ove godine, u saradnji sa nevladinim ženskim organizacijama, napravili program standarda rada sa počiniocima, tako da, voditelji tretmana rade sa muškarcima, a istovremeno, u servisu za podršku žrtvama radi savetnica sa ženama. Ove aktivnosti su mogli da realizuju samo zato što imaju finansijsku podršku UNDP-a. Smatra da nasilje nije bolest, to je naučen obrazac koji se može menjati. Prema istraživanjima u svetu samo 10% počinioca nasilja ima neku vrstu psihijatrijske bolesti. U Kragujevcu rade sa počiniocima u kontinuitetu od 2010. godine. Ne mogu svi da uđu u program, postoje indikacije i kontraindikacije i procedura da se uključe, ali u odnosu na one koji prođu program, ima razultata.

 **Borjana Peruničić**, iz stručne službe Zaštitnika građana je navela da je Zaštitnik građana u svojoj zbirnoj sistemskoj preporuci, upućenoj svim nadležnim organima u sistemu zaštite žena u porodici, još 2016. godine ukazao da treba da se poveća broj stručnih radnika u centrima za socijalni rad. Ovu preporuku je ponovio 30. novembra 2018. godine. Organi kojima je ta preporuka upućena - Ministarstvo za rad, zapošljavanje, boračka i socijalna pitanja, Ministarstvo pravde, Uprava za izvršenje krivičnih sankcija, Ministarstvo unutrašnjih poslova i Ministarstvo zdravlja, obavestili su Zaštitnika građana o preduzimanju mera i postupanju po preporukama, dok od Ministarstva finansija nisu dobili izjašnjenje. Zaštitnik građana je obavešten od Ministarstva za rad da su oni podneli predlog za odobravanje zapošljavanja dodatnog broja stručnih radnika, ali nažalost do toga nije došlo, nisu dobili potrebna odobrenja. Na kraju je podvukla da je jako značajno da imamo odgovarajući broj stručnih radnika, da bi oni mogli da postupaju u skladu sa normativima i standardima stručnog rada, a isto tako je neophodna bolja saradnja zdravstvenih ustanova sa centrima za socijalni rad, policijom i drugim organima jer su njihovi podaci i njihova saradnja ključni da bi se na odgovarajući način zaštitile žrtve nasilja.

 **Biljana Stojković** je govoreći o primeni zakona, podsetila da je Zakonom o sprečavanju nasilja u porodici predviđeno uvođenje centralnog registra. Taj deo zakona još uvek nije implementiran u praksi. Kada bismo danas imali centralni registar, raspolagali bismo jedinstvenim podacima. Takođe je istakla da iako imamo povećan broj prijava nasilja, što je jako dobro i ohrabrujuće, jer govori u prilog tome da su se osnažile žrtve i njihovi bližnji srodnici, prijatelji i komšije, a s druge strane u poslednjih pet godina broj žrtava nasilja na godišnjem nivou se kreće između 26 do 33 kada su u pitanju žene. Prema tome, s te strane mi moramo biti nezadovoljni.

 Narodna poslanica **Ljupka Mihajlovska** je istakla da jeključ u formiranju stavova koji su zasnovani na određenim vrednostima, na obrazovnom sistemu. Navela je primer da u udžbeniku iz biologije za šesti razred stoji formulacija: „U razvijenim zemljama stopa nataliteta je niska jer je položaj žene u društvu u 20. veku znatno poboljšan“. Dakle, ovde nema činjenica, u smislu da statistika pokazuje povezanost ovih pojava. Dalje se navodi: „Parovi stupaju u brak kasnije, pa je manja mogućnost da imaju veći broj dece, jer su za mnoge, karijere i materijalne stvari često važnije od porodice i dece“. S tim u vezi uputila je pritužbu Poverenici zbog sadržaja ovog udžbenika jer smatra da su to nedopustive stvari koje kod dece, dakle, već u samom tom ranom uzrastu izazivaju određene vrste stereotipa i predrasuda.

 **Nikolina Milunović**, studentkinja Univerziteta u Novom Pazaru je postavila pitanje zbog čega se nasilje ne prepoznaje. Iznela je stav da ako na nacionalnim televizijama svakog dana imamo priliku da gledamo nasilje, da se to promoviše i da gledate nekažnjeno silovanje, onda je sasvim normalno da će mladi reći – ja sam to već negde video. Dalje je navela da govorimo o promeni zakona, ali ne govorimo o kršenju istog, jer imamo kršenje svakog dana na nacionalnim televizijama upravo tog zakona. Tako da, pre svega misli da bi trebalo da se pozabavimo time da do toga više ne dolazi, da bi sačuvali mlađe generacije. Zaključila je da se ovde ne radi o tome da mi nasilje ne prepoznajemo, nego da nam je ono postalo svakodnevnica i više ne obraćamo pažnju na nasilje.

 **Jasmina Stanković**, zamenik tužioca u Republičkom javnom tužilaštvu, je istakla da Zakon o sprečavanju nasilja u porodici definiše i ulogu javnog tužioca u primeni ovih odredaba. Republičko javno tužilaštvo je na početku primene ovog zakona preduzelo niz aktivnosti koje imaju svrhu da se odredbe ovog zakona primene najdelotvornije kako bi preduzeli sve one mere i delotvorne aktivnosti pre nego što do nasilja uopšte i dođe. 30. maja 2017. godine Republički javni tužilac je izdala Opšte obavezno uputstvo kojim je, između ostalog, naloženo javnim tužilaštvima da jednom mesečno Republičkom javnom tužilaštvu dostavljaju izveštaj o postupanju u skladu sa Zakonom o sprečavanju nasilja u porodici, prema propisanim evidencijama. U smislu člana 9. Zakona o sprečavanju nasilja u porodici, u svakom javnom tužilaštvu određen je po jedan ili više zamenika javnog tužioca koji su završili specijalizovanu obuku radi ostvarivanja nadležnosti javnog tužilaštva u sprečavanju nasilja u porodici i gonjenju učinilaca krivičnih dela određenih ovim zakonom. Radi ostvarivanja efikasne saradnje u sprečavanju nasilja u porodici, u svim višim i osnovnim tužilaštvima, shodno članu 24. Zakona, određena su lica za vezu koja svakodnevno razmenjuju obaveštenja i podatke bitne za sprečavanje nasilja u porodici. Shodno članu 25. Zakona i Opštem obaveznom uputstvu, obrazovane su grupe za koordinaciju i saradnju za područje tog javnog tužilaštva. Pored grupa, obrazovane su i podgrupe, u zavisnosti od teritorije nadležnog tužilaštva koju isto pokriva. Na području Prvog, Drugog i Trećeg osnovnog javnog tužilaštva u Beogradu osnovana su posebna odeljenja za postupanje u predmetima krivičnih dela protiv polne slobode i protiv braka i porodice u okviru kojih zamenici javnog tužioca postupaju isključivo u predmetima iz ove oblasti. Ova odeljenja imaju zadatak da kroz poseban vid specijalizacije što efikasnije i stručnije postupaju u krivičnim postupcima zbog navedenih krivičnih dela i da kroz potpuniju i neposredniju saradnju sa drugim akterima predstavnicima državnih organa i institucija koje učestvuju u borbi protiv nasilja u porodici doprinesu ne samo adekvatnijem sankcionisanju učinilaca, već i da ostvare preventivnu funkciju. Pored toga, u Osnovnom javnom tužilaštvu u Nišu, recimo, formirana je grupa za postupanje u predmetima formiranim u skladu sa Zakonom o sprečavanju nasilja u porodici. Kada je u pitanju saradnja u sprečavanju nasilja u porodici, shodno članu 27. Zakona, važno je napomenuti da je 20. oktobra 2017. godine potpisan Protokol o saradnji između Prvog, Drugog i Trećeg osnovnog javnog tužilaštva u Beogradu i Klinike za psihijatrijske bolesti „dr Laza Lazarević“. Protokolom je predviđena koordinacija u radu, kao i hitno smeštanje lica sa mentalnim smetnjama koja usled tih smetnji ozbiljno i direktno ugrožavaju sopstveni život, zdravlje ili bezbednost i život drugog lica. Takođe, 19. jula 2018. godine Osnovno javno tužilaštvo u Vršcu je potpisalo Protokol o saradnji sa Specijalnom bolnicom za psihijatrijske bolesti „dr Slavoljub Bakalović“ iz Vršca. Istakla je i značaj kontinuirane obuke profesionalaca. Shodno navedenom, Pravosudna akademija sprovodi kontinuiranu specijalističku obuku javnih tužilaca i zamenika javnih tužilaca u oblasti nasilja u porodici. Tokom 2017. i 2018. godine Pravosudna akademija organizovala je i više seminara na temu zabrane diskriminacije, zaštite ljudskih prava i sprečavanja diskriminacije u svim drugim oblastima. Od 1. februara 2017. godine počele su sa radom i službe za informisanje i podršku oštećenim i svedocima u svim višim javnim tužilaštvima u Republici Srbiji, Prvom osnovnom javnom tužilaštvu u Beogradu i Tužilaštvu za organizovani kriminal. Navela je i primere saradnje sa nevladinim sektorom i zaključeni su memorandumi sa Viktimološkim društvom, kao i sa organizacijama ASTRA i Atina. Ukazala je i na polje delovanja tužilaštva u skladu sa odredbama Zakonika o krivičnom postupku kojima su predviđene procesne mogućnosti da tužioci prepoznajući položaj žrtve u krivičnom postupku, pruže određeni vid zaštite žrtvi. Na kraju je zaključila da sve ove aktivnosti ukazuju na mogućnosti za dalje reagovanje i dalje preduzimanje preventivnih i delotvornih mera, prvenstveno delotvornu istragu kada nažalost do ovog krivičnog dela i dođe.

 Na kraju javnog slušanja, predsednica Odbora **Jasmina Karanac** je imajući u vidu sva izlaganja i diskusiju iznela određena zaključna zapažanja. Pre svega je istakla da su se svi učesnici uglavnom složili da je usvajanje Zakona o sprečavanju nasilja u porodici, kao i izmena i dopuna Krivičnog zakonika, bio važan korak u odgovoru države na nasilje u porodici, posebno nad ženama. Ipak moramo dalje da radimo, pre svega na prevenciji, na promeni obrazaca ponašanja, na drugačijem pristupu rešavanju konflikata. Na ovim merama prevencije moramo raditi svi zajedno, od najranijeg uzrasta, u porodici, školi, institucijama, u medijima. Pored toga, postoji potreba za unapređenjem zakonskog okvira, kao i za implementacijom postojećih zakona. Čuli smo da je problem nedostatak centralnog registra. Stoga je pozvala sve učesnike u postupku predlaganja i donošenja zakona i podzakonskih akata, da što pre preduzmu sve aktivnosti kako bi se zaokružio normativni okvir u ovim oblastima. Takođe, potrebno je da dalje radimo na jačanju kapaciteta institucija i ustanova koje su nadležne da primenjuju ove zakone, jer je njihov posao veoma složen i odgovoran, a često su i sami izloženi različitim oblicima rizika. Na kraju je izrazila očekivanje da će se zajedničkim naporima u periodu koji je pred nama postići napredak u rešavanju problema nasilja nad ženama.

 PREDSEDNIK ODBORA

 Jasmina Karanac s.r.